אילן בירן

אילן בירן (נולד ב-3 באוקטובר 1946) הוא איש ביטחון ישראלי, כיהן כאלוף בצה"ל, ומאז שחרורו ממלא תפקידים בכירים במגזר העסקי והציבורי.

שירותו בצה"ל 
בירן נולד וגדל בקריית חיים ולמד בבית הספר תיכון קריית חיים. בירן הוא אחיו של שמריהו בירן, שהיה ראש עיריית עכו. בירן היה חבר בגרעין נח"ל, אולם עם גיוסו לצה"ל ב-1964 עזב את הגרעין והתנדב לסיירת שקד. בסיירת עבר בירן מסלול הכשרה כלוחם וכן עבר קורס מ"כים חי"ר וקורס סיור. בהמשך עבר קורס קציני חי"ר. במהלך מלחמת ששת הימים (1967) שימש כסמ"פ (סגן מפקד פלוגה) של פלוגת צוערים בבה"ד 1 ולחם בחזית ירדן. לאחר המלחמה ביקש להשתחרר אך שוכנע להמשיך בשירות כקצין בחטיבת גולני; במהלך מלחמת ההתשה היה מ"פ וקמב"ץ (קצין מבצעים) חטיבתי. במלחמת יום הכיפורים (1973) לחם בירן כסמג"ד (סגן מפקד גדוד) גדוד 13 בקרבות הבלימה והתקפת הנגד הישראלית ברמת הגולן. לאחר המלחמה מונה למפקד גדוד 13, עליו פיקד במלחמת ההתשה במובלעת הסורית. במהלך הלחימה נפצע בירן בראשו, לאחר שהחלים השתלם במכללה הבין-זרועית לפיקוד ולמטה. שירת כראש לשכת הרמטכ"ל מוטה גור ורפאל איתן, ב-1979 מונה למפקד חטיבת גולני בדרגת אל"ם, ופיקד על כוחות החטיבה במבצע מוביל.

בשנת 1982 מונה לפקד על בית הספר לקצינים (בה"ד 1), בשנת 1984 הועלה לדרגת תא"ל ומונה לפקד על אוגדה 78 המשוריינת, וב-1985 מונה לפקד על עוצבת הגליל (אוגמ"ר 91). בשנת 1987 מונה לראש חטיבת המבצעים במטכ"ל. ב-13 בינואר 1989 הועלה בירן לדרגת אלוף ומונה לראש אגף אפסנאות (אג"א, מקביל לאגף הטכנולוגיה והלוגיסטיקה - אט"ל שקיים כיום) במטכ"ל. באפריל 1994 מונה למפקד פיקוד המרכז. בתקופה זו תכנן הפיקוד את הסכם אוסלו ב' והוציאו לפועל.

תפקידיו הציבוריים 
ב-1996 פשט בירן את מדיו ומונה ליו"ר דירקטוריון בתי זיקוק לנפט. כמה חודשים לאחר מינויו זה נקרא על ידי שר הביטחון לכהן כמנכ"ל משרד הביטחון, תפקיד אותו מילא עד שנת 1999. במסגרת תפקידו זה היה אחראי על ניהול תקציב של למעלה מ-8 מיליארד דולר, על מיסוד תוכניות רב-שנתיות עתירות ממון וטכנולוגיה והובלת התעשיות הביטחוניות להגדלה משמעותית של היצוא ותוכניות הבראה.

בשנת 1999, עם פרישתו ממשרד הביטחון וסיום 35 שנות שירות במערכת הביטחון, מונה למנכ"ל חברת בזק החברה הישראלית לתקשורת. במסגרת תפקידו זה הוביל וגיבש לראשונה את האסטרטגיה התאגידית של קבוצת בזק, הביא לשינוי המבנה הארגוני ולייעולו וקידם את החברה בהתמודדותה אל מול תהליכי ההפרטה והתחרותיות בשוק התקשורת. בתקופת כהונתו כמנכ"ל החברה עמד מחזורה השנתי של חב' בזק האם על למעלה ממיליארד דולר עם 8,500 עובדים והתאגיד כולו עמד על מחזור שנתי של למעלה משני מיליארד דולר עם 16,000 עובדים.

בין השנים 2006-2004 כיהן כיו"ר דירקטוריון חברת yes ובשנת 2006 מונה ליו"ר דירקטוריון מנועי בית שמש.

במקביל, כיהן כדירקטור במספר חברות ובהן: התעשייה האווירית לישראל, נטפים, בנק מסד, דלתא 3 (נסד"ק-ארצות הברית), אתגר-קרן הון סיכון וכן יועץ ל-AL-CIELO ויו"ר מיזם CENTICAL.

בשנת 2007 מונה ליו"ר דירקטוריון רפאל - מערכות לחימה מתקדמות.

בין השנים 2001–2011 כיהן כמתאם נושא השבויים והנעדרים מטעם ראש הממשלה.

כיהן כתשע שנים כדירקטור בבנק דיסקונט.

כיום מכהן כיו"ר חברת מלודאה MELODEA Bio Based Solutions.

דירקטור בחברת איתמר מדיקל.

אילן בירן פעיל גם בתחומים ממלכתיים-ציבוריים.

הוא משמש בהתנדבות כיו"ר הוועד המנהל – המכללה האקדמית כנרת בעמק הירדן.

בנוסף, הוא משמש כחבר בוועד הפעולה המלווה את בית הספר רוגוזין בתל אביב, וחבר בצוות ההנהלה של כנס הרצליה במרכז הבין תחומי.

בירן מתגורר בתל אביב.

לקריאה נוספת
 שמעון גולן, טילים על ישראל, הוצאת צה"ל/ המחלקה להיסטוריה, משרד הביטחון ומודן, 2020.

קישורים חיצוניים

 אילן בירן באתר חטיבת גולני
 .
 .
 .
 .
 .
 
 דב גולדשטיין, "בין הליטני לזהרני כבר קמה מדינה פלשתינאית בשליטת המחבלים ועלינו להכות בה ברציפות", חלק א', חלק ב', מעריב,  22.08.1980, עמודים 13–14.

הערות שוליים 

בוגרי תיכון קריית חיים
לוחמי סיירת שקד
מנכ"לים ישראלים
ראשי לשכת הרמטכ"ל
מפקדי בית הספר לקצינים של צה"ל
מפקדי חטיבת גולני
מפקדי עוצבת אתגר
מפקדי עוצבת הגליל
ראשי חטיבת המבצעים
מפקדי פיקוד המרכז
אלופי צה"ל
ראשי אט"ל
בוגרי אוניברסיטת בר-אילן
דירקטורים ישראלים
מנכ"לי בזק
יו"ר רפאל
מנכ"לי משרד הביטחון
יו"ר חברת החשמל
ישראלים שנולדו ב-1946